section_heading: Povijest
paragraph_text: Prvi put se ovo selo spominje u vrijeme turske vladavine ovim prostorima pod imenom Rahova (Bruce W. McGowan, ''Sirem Sancagi Mufassal Tahrir Defteri (1566. – 1574.)'', Ankara, 1983.), što je zabilježeno u turskom popisu poreznih obveznika i prihoda (defteri) Rajevog Sela (1566. – 1574.) Tada je selo pripadalo okrugu (nahiji) Posavlje, a sudbenom okrugu (kazi) Nijemci u Srijemskom sandžaku. Po tom popisu selo je imalo 29 kršćanskih kuća i 2 muslimanske. Na zemljovidu Kraljevine Ugarske iz 1709. Godine, na ovom mjestu ucrtano je mjesto Rejoselo, što je najstariji pisani dokaz o imenu sela sličnom današnjem. Nešto kasnije, 1720., na zemljovidu Kraljevine Slavonije i Srijema, izdavača Ludwiga Khevenhüllera, ucrtano je mjesto Raevasellana. Kasniji dokumenti i razni drugi izvori imaju različite varijacije današnjeg imena: Rajovo Szello, Rajevosello, Rajevoszello.